Երեկ վարչապետ Նիկոլ Փաշինյանը Բ26-ի իր նստավայրում Գիտելիքի օրվան ընդառաջ հյուրընկալել էր «Այբ» կրթական հիմնադրամի «Կենգուրու 2018» եւ «Մեղու 2017» մրցույթների հաղթողներին՝ 34 աշակերտի։ Նրանք ներկայացնում էին ՀՀ մարզերն ու Արցախը։ Մեդալներ շնորհվեցին, պատվոգրեր։ Դրանք հանձնեցին Նիկոլ Փաշինյանն ու ԿԳ նախարար Արայիկ Հարությունյանը։ Արդեն մի քանի տարի է՝ այս միջոցառումն անցկացվում է։ 2009-ից ի վեր՝ ամեն տարի, երեխաներին իր նստավայրում ընդունում էր Սերժ Սարգսյանը։ Նա պարգեւները հանձնելուց, այնուհետեւ աշակերտների առաջ իր խոսքն ավարտելուց հետո նաեւ շփվում էր երեխաների հետ, պատասխանում նրանց հարցերին։ Այս տարի Նիկոլ Փաշինյանը պահպանեց Սերժ Սարգսյանի հիմնած ավանդույթը՝ միջոցառման մասով, բայց խախտեց հարցուպատասխանի մասով, ընդամենը ելույթ ունեցավ ու հեռացավ՝ առանց շփվելու նրանց ու լրագրողների հետ։ Նախորդ տարիների համեմատ այս տարին առանձնանում է նաեւ նրանով, որ Բ 26-ում այս միջոցառումը լուսաբանելու էին հրավիրվել ոչ միայն իշխանության սիրելի եւ «անվնաս» լրատվամիջոցները, այլեւ բոլորը, այդ թվում՝ «Հրապարակը», ինչը ողջունելի է։ Սա, ինչ խոսք, դրական է բնութագրում նոր կառավարությանը, որ Բ 26-ի դռները բացվել են բոլոր լրատվամիջոցների առաջ։